കോഷന് ഡെപ്പോസിറ്റ് പ്രശ്നം: വനിതാ ഡോക്ടര്ക്ക് മെഡിക്കല് കോളജ് അധികൃതര് ഡെപ്പോസിറ്റ് തിരിച്ചു നല്കി പരിയാരം: കണ്ണൂര് ഗവ.മെഡിക്കല് കോളേജിലെ കോഷന് ഡെപ്പോസിറ്റ് പ്രശ്നത്തില് പരാതിക്കാരിയായ വനിതാ ഡോക്ടര്ക്ക് മെഡിക്കല് കോളേജ് അധികൃതര് ഡെപ്പോസിറ്റ് തിരിച്ചുനല്കി. ഇവരുടെ ബാങ്ക് അക്കൗണ്ടിലേക്ക് ഇന്നലെ 20,000 രൂപ നിക്ഷേപിക്കുകയായിരുന്നു. നേരത്തെ ഡെപ്പോസിറ്റിന് അപേക്ഷ നല്കിയപ്പോള് തുക ഇവര് കൈപ്പറ്റിയെന്നായിരുന്നു മെഡിക്കല് കോളേജ് അധികൃതര് പറഞ്ഞിരുന്നത്. പരാതി നല്കുകയും സംഭവം വിവാദമാകുകയും ചെയ്തതിനെ തുടര്ന്നാണ് ഡി.എം.ഇയുടെ നിര്ദ്ദേശപ്രകാരം ഇന്നലെ രൂപീകരിച്ച വൈസ് പ്രിന്സിപ്പാള്, ആര്.എം.ഒ, അക്കൗണ്ട്സ് ഓഫീസര്, ഫൈനാന്സ് ഓഫീസര് എന്നിവടങ്ങുന്ന നാലംഗസംഘത്തിന്റെ പ്രാഥമിക അന്വേഷണങ്ങള്ക്ക് ശേഷമാണ് തുക നല്കിയത്. ഇനി അപേക്ഷ നല്കിയവര്ക്കും നടപടി ക്രമങ്ങള് പൂര്ത്തീകരിച്ച ശേഷം ഡെപ്പോസിറ്റ് തിരിച്ചുനല്കുമെന്ന് പ്രിന്സിപ്പാള് ഡോ.എസ്.അജിത്ത് പറഞ്ഞു. എന്നാല് വ്യാജ ഒപ്പിട്ട് ലക്ഷങ്ങള് തട്ടിയെന്ന വാര്ത്തയും കെ.പി.മൊയതുവിന്റെ പരാതിയും അടിസ്ഥാനരഹിതമാണെന്ന് പ്രിന്സിപ്പാള് അറിയിച്ചു. നടപടി ക്രമങ്ങള് പാലിച്ച് കോഷന് ഡെപ്പോസിറ്റ് വിതരണം വേഗത്തിലാക്കാന് സമിതി ശുപാര്ശ ചെയ്തിട്ടുണ്ടെന്നും പ്രിന്സിപ്പാള് അറിയിച്ചു.കണ്ണൂര് ഗവ. മെഡിക്കല് കോളേജിലെ വിദ്യാര്ത്ഥികളുടെ കോഷന് ഡപ്പോസിറ്റ് വ്യാജ ഒപ്പിട്ട് തട്ടിയെടുത്തു എന്ന വാര്ത്ത പത്രമാധ്യമങ്ങളിലൂടെയും സമൂഹ മാധ്യമങ്ങളുടെയും പ്രചരിച്ചു കൊണ്ടിരിക്കുന്നതില് മെഡിക്കല് കോളേജ് അധികൃതര് നിജസ്ഥിതി വ്യക്തമാക്കണമെന്ന് എന്.ജി.ഒ.അസോസിയേഷന് മെഡിക്കല് കോളേജ് ബ്രാഞ്ച് കമ്മറ്റി ആവശ്യപ്പെട്ടു. പ്രസ്തുത വാര്ത്തക്ക് ആധാരമായ കാര്യങ്ങളുടെ അന്വേഷണ വിധേയമാക്കണമെന്നും വിജിലന്സോ മറ്റ് സര്ക്കാര് ഏജന്സികളോ ഈ വിഷയം അന്വേഷിച്ച് ആരെങ്കിലും കുറ്റം ചെയ്തിട്ടുണ്ടെങ്കില് കുറ്റക്കാര്ക്ക് എതിരെ മുഖം നോക്കാതെ ശക്തമായ നടപടി സ്വീകരിക്കണമെന്നും സ്ഥാപനത്തിന്റെ അസ്ഥിത്വത്തെ നശിപ്പിക്കാന് ആര് ശ്രമിച്ചാലും കക്ഷിരാഷ്ര്ടീത്തിന് അതീതമായ നടപടികളുമായി മുന്നോട്ട് പോകണമെന്നും എന്.ജി.ഒ അസോസിയേഷന് മെഡിക്കല് കോളേജ് ബ്രാഞ്ച് ആവശ്യപ്പെടുന്നു. ഈ ആവശ്യം ഉന്നയിച്ച് ബ്രാഞ്ച് പ്രസിഡന്റ് പി.ഐ.ശ്രീധരന്, സെക്രട്ടറി യു.കെ.മനോഹരന്, ട്രഷറര് കെ.വി.ദിലീപ്കുമാര് എന്നിവരുടെ നേതൃത്വത്തില് പ്രിന്സിപ്പാളിന് നിവേദനം നല്കി.